ଭୁବନେଶ୍ବର, ଜୁଲାଇ ୧୦ (ଲୋକାଲ ୱାୟାର) ଭୁବନେଶ୍ୱରସ୍ଥ ନନ୍ଦନବିହାର କଲୋନୀଠାରେ ବନ ମହୋତ୍ସବର ଉଦ୍ଯାପନୀ ଉତ୍ସବରେ ପ୍ରତ୍ୟେକ ବ୍ୟକ୍ତି ଗଛକୁ ପୋଷ୍ୟ ବୃକ୍ଷ ଭାବେ ଗ୍ରହଣ କରି ବୁଧବାର ସଚେତନ କରାଇଛନ୍ତି ।
ନନ୍ଦନ ବିହାର ବିକାଶ ପରିଷଦ ଏବଂ ବରିଷ୍ଠ ନାଗରିକ କମିଟି ତଥା ଭାରତ ବିକାଶ ପରିଷଦ, ବାଣୀବିହାର ଶାଖା ତରଫରୁ ମିଳିତ ଭାବେ ଆୟୋଜିତ ହୋଇଛି ।
ବାତ୍ୟା ବିଧ୍ୱସ୍ତ ଅଞ୍ଚଳରେ ବ୍ୟାପକ ପରିମାଣରେ ବୃକ୍ଷରୋପଣ ଉପରେ ଗୁରୁତ୍ୱାରୋପ କରିବା ସହ ବାଡ଼ିବଗିଚା ଏବଂ ଖାଲିଥିବା ସ୍ଥାନମାନଙ୍କରେ ବୃକ୍ଷରୋପଣ କରି ତାହାର ଯତ୍ନ ନେବାକୁ ପରାମର୍ଶ ପ୍ରଦାନ କରାଯାଇଛି ।
ଏହି ସଚେତନତା ସଭାରେ ଭାରତ ବିକାଶ ପରିଷଦର ଉପଦେଷ୍ଟା ଲକ୍ଷ୍ମଣ କୁମାର ମହାନ୍ତି ମୁଖ୍ୟ ବକ୍ତା ଭାବେ ଯୋଗଦେଇ ବୃକ୍ଷରୋପଣ ମହତ୍ୱ ଏବଂ ଉପକାରିତା ସମ୍ପର୍କରେ ଅବଗତ କରାଇଥିଲେ ।
ସେଠାରେ ପ୍ରତ୍ୟେକ ବ୍ୟକ୍ତି ଗୋଟିଏ ଗୋଟିଏ ଗଛକୁ ପୋଷ୍ୟ ବୃକ୍ଷ ଭାବେ ଗ୍ରହଣ କରି ତାହାର ରକ୍ଷଣା ବେକ୍ଷଣ ପାଇଁ ଫ୍ରି ଗାର୍ଡ଼ ପାଇଁ ୧୫ ଟଙ୍କା ପ୍ରଦାନ କରିବା ସହ ଯତ୍ନ ନେବାକୁ ଶପଥ ଗ୍ରହଣ କରିଥିଲେ ।
ସମ୍ମାନିତ ଅତିଥି ଭାବେ କଳିଙ୍ଗ ବିହାର ଆବାସିକ ସମିତିରପୂର୍ବତନ ସମ୍ପାଦକ ଗୌରାଙ୍ଗ ଚରଣ ନାୟକ ଓସେଭୋ ଅନୁଷ୍ଠାନର ନିର୍ଦ୍ଦେଶିକା ରିଭା ମହାନ୍ତି, ଶିକ୍ଷାବିତ୍ ଓ ସଂଗଠକ ରାଜୀବ କୁମାର ପଣ୍ଡା, ବିପିୟୁଟିର ପୂର୍ବତନ କୁଳପତି ରତିକାନ୍ତ ମିଶ୍ର, ଗଜତସିଂହପୁର ମହାବିଦ୍ୟାଳୟର ପୂର୍ବତନ ଅଧ୍ୟକ୍ଷ ଅନନ୍ତରାମ ପଣ୍ଡା, ପୂର୍ବତନ କର୍ପୋରେଟର କଳ୍ପନା ସାମଲ, ଭାରତ ବିକାଶ ପରିଷଦର ସମ୍ପାଦକ ପ୍ରମଥେଶ ମହାନ୍ତି, ଉପସଭାପତି ମୃତ୍ୟୁଞ୍ଜୟ ମହାନ୍ତି, ପ୍ରତାପ କୁମାର ନାୟକ, ମନୋରଞ୍ଜନ ମହାନ୍ତି, ସାମାଜିକ କର୍ମୀ କୁମାରୀ ସ୍ମିତା ପାତ୍ର ଓ ସୁପ୍ର୍ରିୟା କର ପ୍ରମୁଖ ଉପସ୍ଥିତ ଥିଲେ ।
ଭୁବନେଶ୍ୱର, ଜୁଲାଇ ୧୦(ଲୋକାଲ ୱାୟାର): ରାଜ୍ୟର ୧୪ ହଜାର ଗ୍ରାମକୁ ବିଦ୍ୟୁତ ସଂଯୋଗ ଦେବାକୁ ଓଡ଼ିଶା ଅକ୍ଷୟ ଶକ୍ତି ବିକାଶ ସଂସ୍ଥା(ଓରେଡା) ଯୋଜନା କରିଥିବା ମଙ୍ଗଳବାର ଓରେଡା କାର୍ଯ୍ୟକ୍ରମର ସମୀକ୍ଷା ବୈଠକ ପରେ ସୂଚନା ଦିଆଯାଇଛି ।
'ସୌଭାଗ୍ୟ' ଯୋଜନାରେ ଏହା କରାଯିବ । ଏଥିସହ ୧୮୨୦ଟି ସୌରଚାଳିତ ପାନୀୟଜଳ ପ୍ରକଳ୍ପ, ୧୭୫ଟି ଜଳସେଚନ ପମ୍ପ, ୨୯ଟି କସ୍ତୁରବା ଗାନ୍ଧି ବାଳିକା ବିଦ୍ୟାଳୟ ଓ ୪୦ଟି ଓଡ଼ିଶା ଆଦର୍ଶ ବିଦ୍ୟାଳୟରେ ସୌରଶକ୍ତି ପ୍ରକଳ୍ପ ସ୍ଥାପନ ଯୋଜନା ଥିବା ମଧ୍ୟ କୁହାଯାଇଛି ।
ଏହି ଅବସରରେ ଉପସ୍ଥିତ ଥିବା ବିଜ୍ଞାନ ଓ ବୈଷୟିକ ମନ୍ତ୍ରୀ ଅଶୋକ ଚନ୍ଦ୍ର ପଣ୍ଡା ସଂସ୍ଥା ଅନ୍ -ଗ୍ରୀନ୍ ଓ ଅଫ୍-ଗ୍ରୀଡ଼ ଅକ୍ଷୟ ଶକ୍ତି ପ୍ରକଳ୍ପ, ବାୟୋଗ୍ୟାସ ପ୍ଲାଣ୍ଟ, ସ୍ଥାୟୀ ଉନ୍ନତ ଚୁଲା, ଉନ୍ନତ କ୍ଷୁଦ୍ର ଚୁଲା, ସୌର ଲଣ୍ଠନ, ପିଭି ଶକ୍ତି ପ୍ରକଳ୍ପ ସ୍ଥାପନକୁ ଅଗ୍ରାଧିକାର ଦେବାକୁ ପରାମର୍ଶ ଦେଇଥିଲେ ।
ଉଲ୍ଲେଖଯୋଗ୍ୟ, ଓରେଡାର ଆର୍ଥିକ ଅଭିବୃଦ୍ଧି ୨୦୧୩-୧୪ ବର୍ଷରେ ୩୪.୬୫ କୋଟି ଟଙ୍କାରୁ ୨୦୧୮-୧୯ରେ ୨୪୪.୬୧ କୋଟିରେ ପହଞ୍ଚି ପାରିଥିବା କୁହାଯାଇଥିଲା ।
ବୈଠକରେ ଓରେଡାର ନିର୍ଦ୍ଦେଶକ(ପ୍ରଶାସକ) ବିଷ୍ଣୁପ୍ରିୟା ସାହୁ, ମନ୍ତ୍ରୀଙ୍କ ବ୍ୟକ୍ତିଗତ ସଚିବ ରଶ୍ମିରଞ୍ଜନ ସାହୁ ଉପସ୍ଥିତ ଥିଲେ ।
ଭୁବନେଶ୍ବର, ଜୁଲାଇ ୦୯ (ଲୋକାଲ ୱାୟାର) ସାମୁଦ୍ରିକ ଝଡ ଫନି ପ୍ରଭାବରେ ହଜାର ହଜାର ଗଛ ଭାଙ୍ଗି ପଡିଥିବାରୁ ମୌସୁମୀ ବର୍ଷାରେ ୬୦ ହଜାର ଗଛ ଆନ୍ଧ୍ରପ୍ରଦେଶରୁ ଅଣାଯାଇ ଲଗାଯିବ ବୋଲି ଭୁବନେଶ୍ବର ମହାନଗର ନିଗମର ଜଣେ ବରିଷ୍ଠ ଅଧିକାରୀ ମଙ୍ଗଳବାର କହିଛନ୍ତି ।
ମହାନଗର ନିଗମର ବରିଷ୍ଠ ଅଧିକାରୀଙ୍କ ସହ ଜଙ୍ଗଲ ବିଭାଗ ଅଧିକାରୀଙ୍କର ଏକ ବୈଠକ ଅନୁଷ୍ଠିତ ହୋଇଥିଲା ଯେଉଁଥିରେ ରାଜ୍ୟ ବନ୍ୟବିଭାଗ ପକ୍ଷରୁ ୨୫୦୦୦ ହଜାର, ମହାନଗର ପକ୍ଷରୁ ୫ ହଜାର, ବିଡିଏ ପକ୍ଷରୁ ୧୫ ହଜାର ଓ ଜିଲ୍ଲା ବନବିଭାଗ ପକ୍ଷରୁ ୧୫ ହଜାର ଗଛ ଲଗାଯିବ ବୋଲି ନିଷ୍ପତ୍ତି ନିଆଯାଇଥିବା କହିଛନ୍ତି ।
କ୍ଷୟକ୍ଷତିର ଭରଣା ପାଇଁ ୧୦ରୁ ୧୨ ଫୁଟ ଉଚ୍ଚତା ବିଶିଷ୍ଟ ୧୯ ପ୍ରକାର ଗଛ ଯଥା କରଞ୍ଜ, ନିମ୍ବ, ଜାମୁ, ପଣସ, ବର, ଅଶ୍ବତଥ, ଛତିଆନ, ବଉଳ, ପାଟୁଳି ଇତ୍ୟାଦି ଲଗାଯିବ ।
ଭୁବନେଶ୍ବର,ଜୁଲାଇ ୦୮ (ଲୋକାଲ ୱାୟାର) ରାଜ୍ୟରେ ଜଳବାୟୁ ପରିବର୍ତ୍ତନଜନିତ ବିସ୍ଥାପିତଙ୍କ ଥଇଥାନ ପାଇଁ ସରକାରଙ୍କ ସ୍ବତନ୍ତ୍ର ନୀତି ପ୍ରଣୟନ କରନ୍ତୁ ବୋଲି ୱାଟର ଇନିସିଏଟିଭ୍ ଓଡ଼ିଶାର ଆବାହକ ରଞ୍ଜନ ପଣ୍ଡା ମୁଖ୍ୟମନ୍ତ୍ରୀଙ୍କୁ ସୋମବାର ଚିଠି ଲେଖି ନିବେଦନ କରିଛନ୍ତି ।
ୱାଟର ଇନିସିଏଟିଭ୍ ଜଳ ଏବଂ ପରିବେଶ ସଂରକ୍ଷଣ ତଥା ଜଳବାୟୁ ପରିବର୍ତ୍ତନର ପ୍ରଭାବ ଉପରେ ବିଗତ ତିନି ଦଶନ୍ଧି ଧରି କାର୍ଯ୍ୟ କରି ଆସୁଛି।
ଏହି ସଂସ୍ଥା କରିଥିବା ବିଶ୍ଳେଷଣର ତଥ୍ୟକୁ ଉଦ୍ଧାର ସେ କହିଛନ୍ତି ଯେ ଓଡ଼ିଶାର ପାଖାପାଖି ଏକ ତୃତୀୟାଂଶ ସମୁଦ୍ରତଟ ଅଞ୍ଚଳ ସମୁଦ୍ରଗର୍ଭରେ ଲୀନ ହୋଇ ଯାଇଛି।
ତେଣୁ ରାଜ୍ୟରେ ବସବାସ କରୁଥିବା ହଜାର ହଜାର ଜଳବାୟୁ ପରିବର୍ତ୍ତନଜନିତ ବିସ୍ଥାପିତଙ୍କ ପ୍ରସଙ୍ଗରେ ସରକାର ଉପଯୁକ୍ତ ପଦକ୍ଷେପ ନେବାକୁ ସେ ଅନୁରୋଧ କରିଛନ୍ତି ।
ପୁରୀ ଜିଲ୍ଲା ଅସ୍ତରଙ୍ଗ ବ୍ଲକର ସିସୁଆ ପଞ୍ଚାୟତର ଉଦୟକଣି ଓ ତଣ୍ଡାହାର ଗାଁର ଗ୍ରାମବାସୀମାନେ ସମୁଦ୍ର ଦ୍ରୁତ କୂଳ ଖାଉଥିବାରୁ ନାନାଦି ସମସ୍ୟାର ସମ୍ମୁଖିନ ହେବା ସହ ଗାଁଟି ଜଳ ସମାଧି ନେଉଥିବା ସେ ଜଣାଇଛନ୍ତି ।
୧୯୯୯ ମହାବାତ୍ୟା ବେଳେ ପୂରା ଗାଁ ସମୁଦ୍ରରେ ଲୀନ ହୋଇଥିଲା ତେଣୁ ଗ୍ରାମବାସୀମାନେ ଚାଷଜମିକୁ ଆସି ଆଶ୍ରୟ ନେଇଥିଲେ ସେବେଠାରୁ ସମୁଦ୍ର ଅଧିକ କୂଳ ଲଙ୍ଘୁଥିବାରୁ ଲୋକମାନେ ତିନିଥର ବାସସ୍ଥାନ ପରିବର୍ତ୍ତନ କରିବାକୁ ବାଧ୍ୟ ହୋଇଛନ୍ତି ।
ଉଜୁଡା ଘର ଏବଂ ଚାଷଜମି ପାଇଁ ଦୁଃଖ କଷ୍ଟରେ ଦିନ କାଟୁଥିବା ବେଳେ ନିକଟରେ ହୋଇଥିବା ସାମୁଦ୍ରିକ ଝଡ ଫନି ସେମାନଙ୍କ ଅବଶିଷ୍ଟ ଜମି ଏବଂ ଜଳ ଉତ୍ସକୁ ଲବଣାକ୍ତ କରିଦେଇଥିବାରୁ ସେମାନଙ୍କ ଅବସ୍ଥା ଆହୁରି ଶୋଚନୀୟ ହୋଇପଡ଼ିଛି ବୋଲି ସେ ଦର୍ଶାଇଛନ୍ତି ।
କେନ୍ଦ୍ରାପଡ଼ା ଜିଲ୍ଲାର ବଗପାଟିଆ ଅଞ୍ଚଳ ସମୁଦ୍ରରେ ଲୀନ ହୋଇଯାଉଥିବା ବେଳେ ସାତଭାୟା ଅଞ୍ଚଳର ବିସ୍ଥାପିତ ଲୋକମାନଙ୍କୁ ଥଇଥାନ କରାଯାଉଛି କିନ୍ତୁ ତଳିଆ ସନ୍ତସନ୍ତିଆ ଜମି ପ୍ରଦାନ କରାଯାଇଥିବା ବେଳେ ଘର ତିଆରି ପାଇଁ ମିଳିଥିବା ସହାୟତା ରାଶି ଖୁବ ସାମାନ୍ୟ ଯାହା ସେମାନଙ୍କର ଜୀବନଜୀବିକା ନିର୍ବାହ କରିବା ପାଇଁ ଯଥେଷ୍ଟ ନୁହେଁ ବୋଲି ସେ ଦର୍ଶାଇଛନ୍ତି।
ସେଥିପାଇଁ ଶ୍ରୀ ପଣ୍ଡା ମୁଖ୍ୟମନ୍ତ୍ରୀଙ୍କୁ ସେମାନଙ୍କ ପାଇଁ ଉପଯୁକ୍ତ ଥଇଥାନ ପ୍ୟାକେଜ୍, ଆବାସ, ଚାଷଜମି ଏବଂ ଅନ୍ୟାନ୍ୟ ସହାୟତାରାଶିର ବ୍ୟବସ୍ଥା କରିବାକୁ ଅନୁରୋଧ କରିଛନ୍ତି।
ଉଦୟକଣି ଓ ତଣ୍ଡାହାର ଗାଁରଲୋକମାନଙ୍କୁ ନିକଟସ୍ଥ ଜଙ୍ଗଲରେ ଉପଲବ୍ଧ ଜଙ୍ଗଲଜାତ ଦ୍ରବ୍ୟ ଉପରେ ଅଧିକାର ଦିଆ ଯିବାପାଇଁ ସୁବିଧା କରିବାକୁ ସେ ଜଣେଇଛନ୍ତି।
ସେମାନଙ୍କୁ ଜଙ୍ଗଲ ଉପରେ ଅଧିକାର ଦିଆଯିବା ସହ ଏହାର ସୁରକ୍ଷା ଓ ଉପାଦେୟତା ଉପରେ ଗ୍ରାମବାସୀଙ୍କୁ ସଚେତନ କରଗଲେ ଜଙ୍ଗଲ ସୁରକ୍ଷା କ୍ଷେତ୍ରରେ ସେମାନେ ଅଧିକରୁ ଅଧିକ ସାମିଲ ହୋଇପାରିବେ ।
ସେମାନଙ୍କର ଅଧିକାଂଶ ଚାଷ ଜମି ଏବେ ସମୁଦ୍ର ଗର୍ଭରେ ଲୀନ ହୋଇଯାଇଛି ଏବଂ ଅବଶିଷ୍ଟ ଜମି ଫନି କାରଣରୁ ଲବଣାକ୍ତ ହୋଇଯାଇଥିବାରୁ କିଛି ବର୍ଷ ଚାଷ ଉପଯୁକ୍ତ ହୋଇପାରିବ ନାହିଁ ।
ତେଣୁ ଥଇଥାନ ପ୍ୟାକେଜ୍ ଚୂଡ଼ାନ୍ତ ହେବା ପର୍ଯ୍ଯନ୍ତ ସେଠାକାର ଲୋକମାନଙ୍କୁ ଯେମିତି ସମସ୍ତ ପ୍ରକାର ସୁବିଧା ଏବଂ ଜୀବନଧାରଣର ସହାୟତା ମିଳିପାରିବ ତାହାର ଉପଯୁକ୍ତ ବ୍ୟବସ୍ଥା କରାଯାଉ ବୋଲି ସେ କହିଛନ୍ତି।
ବଗପାଟିଆ ବିସ୍ଥାପିତମାନଙ୍କ ଥଇଥାନ ପ୍ୟାକେଜର ମାନ ଉନ୍ନତ କରିବା ପାଇଁ ପାଣି, ଶୌଚବ୍ୟବସ୍ଥା, ରାସ୍ତା ଭଳି ମୌଳିକ ସୁବିଧାର ବ୍ୟବସ୍ଥା କରିବା ସହିତ ଚାଷ ଜମି ଏବଂ ଚାରଣ ଭୂମିଯୋଗାଇ ଦେବାକୁ ଅନୁରୋଧ କରାଯିବା ସହ ଦୈନିକ ଆବଶ୍ୟକତା ମୁତାବକ ସେମାନେ ଯେମିତି ନିକଟସ୍ଥ ଜଙ୍ଗଲରୁ ବିଭିନ୍ନ ଜଙ୍ଗଲଜାତ ଦ୍ରବ୍ୟର ବ୍ୟବହାର କରିବା ପାଇଁ ଅଧିକାର ପାଇପାରିବେ ସେ ବିଷୟରେ ସରକାର ସେମାନଙ୍କୁ ଆସ୍ବସ୍ଥ କରନ୍ତୁ ବୋଲି କହିଛନ୍ତି ।
ଜଳବାୟୁ ପରିବର୍ତ୍ତନ କାରଣରୁ ତଟବର୍ତ୍ତୀ ଗାଁଗୁଡ଼ିକ ଦିନକୁ ଦିନ ସମୁଦ୍ର ଗର୍ଭରେ ଲୀନ ହେଉଥିବାରୁ ରାଜ୍ୟରେ ଏକ ସ୍ବତନ୍ତ୍ର ନୀତି ପ୍ରସ୍ତୁତ କରାଯାଉ ।
ଭବିଷ୍ୟତରେ ସମୁଦ୍ର ଯେପରି କୂଳ ନଖାଏ ସେଥିପାଇଁ ତଟବର୍ତ୍ତୀ ଅଞ୍ଚଳରେ ହେନ୍ତାଳ (ମ୍ୟାନଗ୍ରୋଭ) ସମେତ ଅନ୍ୟାନ୍ୟ ବାତ୍ୟା ପ୍ରତିରୋଧକ ବୃକ୍ଷ ରୋପଣ କରି ଏକ ସବୁଜ ବଳୟ(ଗ୍ରୀନ କରିଡର) ସୃଷ୍ଟି କରାଯାଇପାରିବ ବୋଲି ସେ ପରାମର୍ଶ ଦେଇଛନ୍ତି ।
ଅନୁଗୁଳ, ଜୁଲାଇ ୭ (ଲୋକାଲ ୱାୟାର) ଗାଡି ଚାଳକଙ୍କ ହାତରେ ରାକ୍ଷୀ ବାନ୍ଧି, ବନ୍ଦାପନା କରି, ମିଠା ଖୁଆଇ ହେଲମେଟ୍ ପିନ୍ଧିବାର ଆବଶ୍ୟକତା ସମ୍ପର୍କରେ ଅନୁଗୁଳରେ ରବିବାର ସଚେତନତା ସୃଷ୍ଟି କରିଛନ୍ତି କିନ୍ନର ।
ସହରର ରାସ୍ତା ଦେଇ ଯାଉଥିବା ସମସ୍ତ ଗାଡି ଚାଳକଙ୍କୁ ହେଲମେଟ୍ ପିନ୍ଧିବାକୁ ହାତ ଯୋଡି ଅନୁରୋଧ କରିବା ସହ ଯେଉଁମାନେ ହେଲମେଟ ପିନ୍ଧିଥିଲେ ତାଙ୍କୁ ମିଠା ଖୁଆଇ ସେମାନେ ଧନ୍ୟବାଦ ଜଣାଇଥିଲେ ।
କଟକ, ଜୁଲାଇ ୦୭ (ଲୋକାଲ ୱାୟାର) କଟକ ସହରରେ ଲଗାଣ ବର୍ଷା ଯୋଗୁଁ ସହରର ବିଭିନ୍ନ ଅଞ୍ଚଳ ଜଳାର୍ଣ୍ଣବ ହୋଇଯାଇଛି, ଯାହାଫଳରେ ସହରବାସୀ ବିଭିନ୍ନ ସମସ୍ୟାର ସମ୍ମୁଖୀନ ହେଉଥିବା ସ୍ଥାନୀୟ ଲୋକମାନେ ଅଭିଯୋଗ କରିଛନ୍ତି ।
ସହରର କାଜିବଜାର, ରୋବର ସ୍ଟିରଟ୍, ଗଙ୍ଗାମନ୍ଦିର, ତିନିକୋଣିଆ ବଜାର, ପଟାପୋଲ, ପେଟାନାଳ ଆଦି ଅଞ୍ଚଳରେ ରହୁଥିବା ଲୋକଙ୍କ ଘରେ ବର୍ଷା ଜଳ ପ୍ରବେଶ ହେତୁ ଲୋକେ ନାହିଁ ନଥିବା ଅସୁବିଧାର ସମ୍ମୁଖୀନ ହେଉଛନ୍ତି ।
ତେବେ ଏବେ ସୁଦ୍ଧା ପ୍ରଶାସନ ପକ୍ଷରୁ କୌଣସି ସହାୟତା ପହଞ୍ଚି ପାରିନି ବୋଲି ପଟାପୋଲ ବସ୍ତି ବାସିନ୍ଦା ଅଭିଯୋଗ କରିଛନ୍ତି ।
ଏହି ସମ୍ପର୍କରେ ସିଏମସିର ଜଣେ ଅଧିକାରୀଙ୍କୁ ପଚାରିବାରୁ ସେ କହିଛନ୍ତି ଯେ, ବର୍ତ୍ତମାନ ସୁଦ୍ଧା ଜଳ ନିଷ୍କାସନ ପାଇଁ ୨୭୫ ଫାଇବ ଏଚ୍.ଡି ପମ୍ପ ଆବଶ୍ୟକ ଥିବା ବେଳେ ୨୦୩ ଟି ପମ୍ପ ଲାଗିଛି । ତେଣୁ ଜଲ ନିଷ୍କାସନରେ ଟିକେ ଟାଇମ ଲାଗୁଛି ।
ତେବେ ସ୍ଥାନୀୟ ପାଣିପାଗରୁ ମିଳିଥିବା ସୂଚନା ଅନୁସାରେ, ବର୍ତ୍ତମାନ ପର୍ଯ୍ୟନ୍ତ ରାଜ୍ୟରେ ମୌସୁମୀ ସ୍ୱାଭାବିକ ହୋଇନାହିଁ ।
ତେବେ ସାଧାରଣରେ ପ୍ରଶ୍ନ ଉଠିଛି ଯେ, ସାମାନ୍ୟ ବର୍ଷାରେ ଯଦି ସହରର ଅବସ୍ଥା ଏହି ଭଳି ରହୁଛି । ତାହାଲେ ଅତ୍ୟଧିକ ବର୍ଷାରେ କଟକ ସହରରେ ଲୋକଙ୍କ ଅବସ୍ଥା କଣ ହେବ ।
କଟକ,ଜୁଲାଇ ୪ (ଲୋକାଲ ୱାୟାର): ଜଳ ନିଷ୍କାସନ ଏବେ କଟକ ସହରରେ ମୁଖ୍ୟ ସମସ୍ୟା ଭାବେ ଉଭା ହୋଇଥିବା ବେଳେ ଏହାର ସମାଧାନ ପାଇଁ ସିଏମସିରେ ଏକ ଡ୍ରେନେଜ ବିଭାଗ ଖୋଲିବାକୁ ନିଷ୍ପତ୍ତି ନିଆଯାଇଥିଲେ ବି ଏହା ଖୋଲାଯାଇନଥିବା ଜଣେ ଅଧିକାରୀ ଗୁରୁବାର ଦିନ କହିଛନ୍ତି ।
ମୁଖ୍ୟତଃ ଡ୍ରେନରେ ପ୍ଲାଷ୍ଟିକ, ପଲିଥିନ ଓ ଆବର୍ଜନା ଆଦି ଭର୍ତ୍ତିହେବା ଯୋଗୁଁ ଅଧିକାଂଶ ଡ୍ରେନରେ ଜଳ ନିଷ୍କାସନ ବାଧାପ୍ରପ୍ତ ହେଉଛି ।
ପୁରୁଣା ଜ୍ଞାନକୌଶଳରେ ଏହାର ଡ୍ରେନ ନିର୍ମାଣ କରାଯାଇଥିବାରୁ ଏଥିରେ କିଛି ପରିବର୍ତ୍ତନ ଆଣିବା ପାଇଁ କଟକ ମହାନଗର ନିଗମ(ସିଏମସି) ଅଧୀନରେ ଏକ ନୂତନ ଡ୍ରେନେଜ ବିଭାଗ ଖୋଲିବାର ଯୋଜନା ହୋଇଥିଲା।
ସ୍ୱତନ୍ତ୍ର ଡ୍ରେନେଜ ବିଭାଗ କେବଳ ଡ୍ରେନ ଉପରେ ଦୃଷ୍ଟି ଦେବା ସହ ନୂତନ ଡ୍ରେନ ନିର୍ମାଣ ବେଳେ ଉପଯୁକ୍ତ ଖସଡ଼ା ପ୍ରସ୍ତୁତ କରିବ ବୋଲି ନିଷ୍ପତ୍ତି ହୋଇଥିଲା ।
କେନ୍ଦ୍ରାପଡ଼ା, ଜୁଲାଇ ୨(ଲାକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଗୋବରୀ ନଦୀ ମୁହାଣରେ ଡଙ୍ଗା ଚଳପ୍ରଚଳ ପାଇଁ ୩୦ କୋଟି ଟଙ୍କା ବିନିଯୋଗରେ ଡ୍ରେନେଜ ବିଭାଗ ଦ୍ୱାରା ଖୁବ ଶୀଘ୍ର ଖନନ ଆରମ୍ଭ ହେବ ।
କଟକ ଡ୍ରେନେଜ ବିଭାଗ ମୁଖ୍ୟ ଯନ୍ତ୍ରୀ ମନୋଜ ପାତ୍ର ଓ ଅନ୍ୟ ଅଧିକାରୀମାନେ ଜମ୍ବୁ ଠାରୁ ହୁକିଟୋଲା ଦ୍ୱୀପ ପର୍ଯ୍ୟନ୍ତ ୧୨ କିଲୋମିଟର ଗୋବରୀ ନଦୀ ମୁହାଣ ପରିଦର୍ଶନ କରିଥିଲେ ବୋଲି ମାର୍ଶାଘାଇ ଡ୍ରେନେଜ ବିଭାଗର କାର୍ଯ୍ୟନିର୍ବାହୀ ଯନ୍ତ୍ରୀ ତୁଷାରକାନ୍ତ ମହାପାତ୍ର କହିଛନ୍ତି ।
ମାଛଧରା ଓ ପର୍ଯ୍ୟଟନ ନୌକା ଚଳପ୍ରଚଳ ପାଇଁ ମୁହାଣର ଗଭୀରତା ଯଥେଷ୍ଟ ନଥିବାରୁ ୫ ମିଟର ପର୍ଯ୍ୟନ୍ତ ମୁହାଣ ଖନନ ପାଇଁ ନିର୍ଦ୍ଦେଶ ମିଳିଛି ବୋଲି ମହାପାତ୍ର କହିଛନ୍ତି ।
ନଦୀ ମୁହାଣ ଅଗଭୀର ହେବା ସହ ଗୋଡ଼ି, ପଥର ଜମା ହେଉଥିବା ଯୋଗୁ ବନ୍ୟା ବେଳେ ଜଳସ୍ତର ଶୀଘ୍ର କମିନଥାଏ । ଗୋବରୀ ନଦୀ ଶଯ୍ୟାରେ ବାଲି ଜମା ହେଉଥିବାରୁ ଜିଲ୍ଲାର ମହାକାଳପଡ଼ା ଓ ମାର୍ଶାଘାଇ ବ୍ଲକରୁ ବନ୍ୟା ପାଣି ଧୀରେ ଧୀରେ କମିଥାଏ ବୋଲି ମହାପାତ୍ର କହିଛନ୍ତି ।
ଚଳିତ ବର୍ଷ ଜାନୁଆରୀ ମାସରେ ଭଟ୍ଟା ବେଳେ ନଦୀ ମୁହାଣରେ ଜମିଥିବା ବାଲିରେ ଧକ୍କା ଖାଇ ଡଙ୍ଗା ବୁଡିଯିବା ଯୋଗୁ ୧୦ ଜଣ ପର୍ଯ୍ୟଟକଙ୍କ ମୃତ୍ୟୁ ହୋଇଥିଲା ।
ଦୀର୍ଘ ବର୍ଷ ଧରି ନଦୀ ମୁହାଣ ସଫେଇ ହୋଇନଥିବାରୁ ବାଲି ଓ କାଦୁଅ ଜମି ରହିଛି ବୋଲି ଜିଲ୍ଲା ମତ୍ସ୍ୟଜୀବୀ ସଂଘର ଉପସଭାପତି ଅର୍ଜୁନ ମଣ୍ଡଳ କହିଛନ୍ତି ।
ଗୋବରୀ ନଦୀ ମୁହାଣରେ ଥିବା ହୁକିତୋଲା ଦ୍ୱୀପ ଓ ବତୀଘର ଦ୍ୱୀପରେ ଥିବା ୧୮୨ ବର୍ଷ ପୁରୁଣା ଲାଇଟ ହାଉସ ଶୀତ ଦିନେ ପର୍ଯ୍ୟଟକଙ୍କୁ ଆକୃଷ୍ଟ କରେ ।
ଇନଟାକ୍ (ଇଣ୍ଡିଆନ ନ୍ୟାସନାଲ ଟ୍ରଷ୍ଟ ଫର ଆର୍ଟ ଆଣ୍ଡ କଲଚରାଲ ହେରିଟେଜ) ଦୁଇ ବର୍ଷ ତଳେ ହୁକିତୋଲା ଦ୍ୱୀପରେ ଥିବା ଶତାବ୍ଦୀ ପ୍ରାଚୀନ ଐତିହାସିକ କୋଠାବାଡ଼ିର ମରାମତି ଓ ପୁନରୁଦ୍ଧାର କାମ କରିଛି ।
ବିଶ୍ୱ ବ୍ୟାଙ୍କ ସହାୟତାରେ ଚାଲିଥିବା ସମନ୍ୱିତ ଉପକୂଳ ଅଞ୍ଚଳ ପ୍ରବନ୍ଧନ (ଆଇସିଜେଡଏମ) କାର୍ଯ୍ୟକ୍ରମ ଅନୁଯାୟୀ ପର୍ଯ୍ୟଟକଙ୍କୁ ଏହି ଉପନିବେଶ କୋଠାବାଡ଼ି ପ୍ରତି ଆକୃଷ୍ଟ କରିବା ପାଇଁ ଦୁଇ କୋଟି ଟଙ୍କା ବିନିଯୋଗରେ ଏହି ମରାମତି କାମ ସଂପନ୍ନ ହୋଇଛି ।
ଭୁବନେଶ୍ୱର, ଜୁଲାଇ ୦୧ (ଲୋକାଲ ୱାୟାର) କେନ୍ଦ୍ର ପରିବେଶ ମନ୍ତ୍ରାଳୟ ଦ୍ୱାରା ସ୍ୱିକୃତିପ୍ରାପ୍ତ ପରିବେଶ କଲ୍ୟାଣ ଟ୍ରଷ୍ଟ ଆର୍ମି ପକ୍ଷରୁ ୭୦ତମ ବନମହୋତ୍ସବ ପାଳନ ଅବସରରେ ବିଭିନ୍ନ ଗଛ ଲଗାଯାଇଥିବା ସୋମବାର ଟ୍ରଷ୍ଟର ଅଧ୍ୟକ୍ଷ ଇଂ. ଅଭୟ କୁମାର ଦାସ କହିଛନ୍ତି ।
ଟ୍ରଷ୍ଟର ପ୍ରତିଷ୍ଠାତା ସଂଗ୍ରାମ ପରିଡ଼ାଙ୍କ ନେତୃତ୍ୱରେ ସମସ୍ତ ଟ୍ରଷ୍ଟି, ସଦସ୍ୟ ଓ ସବୁଜିମା ଯୁବ କ୍ଲବର ଛାତ୍ର ଛାତ୍ରୀମାନେ ରାସ୍ତା କଡ଼, ଖୋଲା ପଡ଼ିଆ ଓ ସ୍କୁଲ ୟୁକୋ ବଗିଚାମାନଙ୍କରେ ଫଳନ୍ତି ବୃକ୍ଷରୋପଣ କରିଛନ୍ତି ।
ଏହି ଅବସରରେ ବୃକ୍ଷମାନଙ୍କ ବିଷୟରେ ସଂପୂର୍ଣ୍ଣ ବିବରଣୀଥିବା ପୁସ୍ତକ ବନୋତ୍ସବ ଇନ ଆର୍ମି ଷ୍ଟାଇଲ ଉନ୍ମୋଚିତ କରାଯାଇଛି ।
ବ୍ରହ୍ମପୁର, ଜୁନ ୨୯(ଲୋକାଲ ୱାୟାର): ବହୁ ପ୍ରତୀକ୍ଷିତ ଦକ୍ଷିଣ ପଶ୍ଚିମ ମୌସୁମୀର ଆଗମନ ସମ୍ପର୍କରେ ପାଣିପାଗ ବିଶେଷଜ୍ଞମାନେ ଘୋଷଣା କରିଛନ୍ତି ।
ତେବେ ଦୀର୍ଘ ବର୍ଷ ଧରି ମୌସୁମୀର ବାର୍ତ୍ତାବହ ସାଜିଥିବା ପ୍ରବାସୀ ପକ୍ଷୀ ବା ବିଚିତ୍ର ମୁକୁଟଧାରୀ କୋଇଲି (ସ୍ଥାନୀୟ ଅଞ୍ଚଳରେ ପିକ ଭାବରେ ପରିଚିତ) ଏଯାଏଁ ଗଞ୍ଜାମରେ ଦେଖା ଯାଇନାହିଁ ।
ଜାକୋବିନ କୁକୁ ନାମରେ ପରିଚିତ ଏହି ପକ୍ଷୀ ସାଧାରଣତଃ ମୌସୁମୀ ଆରମ୍ଭ ବେଳକୁ ପହଞ୍ଚିଥାଏ ବୋଲି ବିଶିଷ୍ଟ ପକ୍ଷୀ ବିଶାରଦ ଉଦୟ ନାରାୟଣ ଦେବ କହିଛନ୍ତି ।
ସେ ପ୍ରବାସୀ ଓ ଆବାସିକ ପକ୍ଷୀଙ୍କ ଆଚରଣକୁ ନେଇ ଚାରି ଦଶନ୍ଧି ଧରି ଗବେଷଣା କରି ଆସୁଛନ୍ତି ଓ ଚିଲିକା ପକ୍ଷୀ ତଥା ପକ୍ଷୀ ଅବଲୋକନ ସଂପର୍କରେ ଅନେକ ପୁସ୍ତକ ଲେଖିଛନ୍ତି ।
କିଛି ବର୍ଷ ହେଲା ପିକ ଦେଖାଯିବା ପରେ ମୌସୁମୀର ଆଗମନ ହେଉଥିଲା । ତେଣୁ ଏହି ପକ୍ଷୀ ହିଁ ନିଶ୍ଚିତ ଭାବେ ମୌସୁମୀର ବାର୍ତ୍ତାବହ ବୋଲି ସେ କହିଛନ୍ତି ।
କଳାଧଳା ରଙ୍ଗର ଏହି ପକ୍ଷୀ ଆଫ୍ରିକାରୁ ହଜାର ହଜାର କିଲୋମିଟର ଅତିକ୍ରମ କରି ମେ ଓ ଜୁନ ମାସ ବେଳକୁ ତଥା ଦକ୍ଷିଣ ପଶ୍ଚିମ ମୌସୁମୀ ବାୟୁ ଆଗମନ ପୂର୍ବରୁ ଆମ ଦେଶରେ ପହଞ୍ଚନ୍ତି ।
ସାଧାରଣତଃ ଜାନୁଆରୀ ମାସରେ ସେମାନେ ଘରକୁ ଫେରିଥାନ୍ତି । ଚଳିତ ବର୍ଷ ମୌସୁମୀ ବାୟୁ ଓଡ଼ିଶାରେ ପ୍ରବେଶ କରିସାରିଥିବା ସଂପର୍କରେ ପରିବେଶବିତ୍ମାନେ କହୁଥିବା ବେଳେ ପିକ ଏ ପର୍ଯ୍ୟନ୍ତ ଦୃଷ୍ଟିଗୋଚର ହୋଇନାହିଁ ।
ଗତ କିଛିବର୍ଷ ହେଲା ବର୍ଷା ହେବାର ଚାରି ପାଞ୍ଚ ଦିନ ପୂର୍ବରୁ ଏହି ମୌସୁମୀ ପକ୍ଷୀ ଭୁବନେଶ୍ୱରର ଭରତପୁର ଠାରେ ଦୃଷ୍ଟିଗୋଚର ହେଉଥିଲା ।
ତେବେ କିଛି ବର୍ଷ ହେଲା ଏହି ପକ୍ଷୀ ଦେଖା ଯାଉନାହିଁ ବୋଲି ପକ୍ଷୀ ବିଶାରଦମାନେ କହିଛନ୍ତି । ଏହାର ପ୍ରକୃତ କାରଣ କ'ଣ କହି ପାରିବୁ ନାହିଁ ତେବେ ଏହି ପ୍ୟାଟର୍ଣ୍ଣ ସଂପର୍କରେ ଗବେଷଣା ହେବା ଦରକାର ବୋଲି ଦେବ କହିଛନ୍ତି ।
ପୂର୍ବ ଆଫ୍ରିକାରୁ ଆଗମନ କରୁଥିବା ଏହି ବିଚିତ୍ର ମୁକୁଟଧାରୀ କୋଇଲି ସାଧାରଣତଃ ଓଡ଼ିଶାରେ ରଜ ପର୍ବ ପୂର୍ବରୁ ପହଞ୍ଚିଥାନ୍ତି ।
ସଲିମ ଅଲ୍ଲିଙ୍କ ଭଳି ପ୍ରସିଦ୍ଧ ପକ୍ଷୀ ବିଶାରଦ ମୌସୁମୀର ଆଗମନ ଓ ପିକ ଦୃଷ୍ଟିଗୋଚର ହେବାକୁ ନୈସର୍ଗିକ ଘଟଣା ବୋଲି ସ୍ୱୀକାର କରିଛନ୍ତି ବୋଲି ଅବସରପ୍ରାପ୍ତ ବନ ଅଧିକାରୀ ଓ ପକ୍ଷୀ ବିଶାରଦ ସୁଧାକର ମହାପାତ୍ର କହିଛନ୍ତି ।
